ARC Gloria

ARC Gloria Kolonbiako Itsas Armadaren bergantin-goleta da, eskola-itsasontzi moduan erabiltzen dutena. Bertan, Almirante Padilla Itsas Eskolako kadeteek praktikarako bidaiak eta borondate oneko itsas bidaiak egiten dituzte.

Barque motako haize-oihal bat du, 1693,63 m²-ko azalera duena. Hiru mastako belaontzia da, guztira 23 bela dituena.

 Historia 
Kolonbiako Itsas Armadak 1966ko urriaren 6an enkargatua, Gloria itsasontzia 1967ko abenduaren 2an uretaratu zuten Bilboko Celaya ontziolan. Celaya ontziolek Hispanoamerikako armadentzat eskola-itsasontzi gisa diseinatu eta eraikitako belaontzi handien artean lehenengoa izan zen; besteak 1976an uretaratutako Guayas ekuadortarra, 1979an uretaratutako Simón Bolívar venezuelarra eta 1981ean uretaratutako Cuauhtémoc mexikarra dira.

Eraikuntza gainbegiratzeko, Benjamín Alzate Reyes fragata-kapitaina izendatu zuten, eta urte bereko abenduaren 2an Bilboko itsasadarrean itsasontzia uretara bota zuten. Zeremonia horretan Gloria Zawadsky Gabriel Rebéiz Pizarro ministroaren alarguna izan zen, eta haren omenez Gloria izena jarri zioten ontziari.

1968ko abuztuan, ofizialek, ofizialordeek, kadeteek eta langile zibilek osatutako marinel talde bat izendatu zuten Bilbora joateko, belaontzia eraikitzeko eta hartzeko azken etapan parte hartzeko. 1968ko irailaren 7an, 17:30ean, ontzia Deustuko kanaleko kaian atrakatuta zegoela, ekitaldi ofizialak egin ziren itsasontzian Kolonbiako bandera jasotzeko. Ondoren, tripulazio berriaren instrukzio-lanak eta belaontziaren itsas probak egin ziren, Benjamín Alzate Reyes lehen kapitainaren eskutik. Azkenik, 1968ko urriaren 9an, Ferrolgo portutik Kolonbiako Cartagena de Indiasko porturantz abiatu zen, eta 1968ko azaroaren 11n iritsi zen bertara.

 Erreferentziak 

 Kanpo estekak 

Kategoria:Kolonbiako itsasontziak
Kategoria:Euskal Herrian eraikitako itsasontziak
Kategoria:Eskola-itsasontziak
Kategoria:Belaontziak